**15.11.2022**

**Nuorisovaihdossa taustalla myös   rauhan ajatus**

**Sari Honkasalo**

**Rotaryjen nuorisovaihto tuo Vakankin alueelle tuulahduksia maailmalta taas koronatauon jälkeen.**

Nousiaisten ja Maskun alueella toimivalla Nousiaisten Rotaryklubilla on jo vuosikymmeniä ollut lähes joka vuosi säännöllisesti vaihto-oppilas tai kaksi.

Suomessa rotary-vaihdossa on tänä vuonna vajaa sata nuorta, ja maailmanlaajuisesti noin 8000.

– Vaihto-oppilastoiminta on yksi keskeinen auttamistapa, ja rauhanaatekin siinä takana on, kun nuoret näkevät maailmaa ja tutustuvat toisiinsa, toteaa klubin nuorisovaihtovastaava Esa Heikkilä.

Periaatteena on antaa mahdollisuus sellaiselle nuorelle, jolla ei muutoin olisi niin hyvää mahdollisuutta lähteä vaihtoon.

Vaihdon pituus on 10–11 kuukautta.

– Nuori asuu täällä kolmessa isäntäperheessä, yhdessä aina 3,5 kuukautta. Ensimmäisenä on se perhe, josta on täältä lähtenyt nuori vaihtoon, Heikkilä kertoo.

Isäntäperheiden lisäksi nuorella on klubissa kolmen jäsenen tukitiimi: presidentti sekä entinen ja nykyinen nuorisovaihtovastaava.

Kaikilla Suomeen tulevilla vaihto-oppilailla on aluksi viikon orientoitumisleiri, ja vuoden mittaan myös yhteisiä retkiä, esimerkiksi Lappiin.

– Meillä on ollut vaihto-oppilaita monesta maasta, muun muassa Meksikosta, USA:sta, Kanadasta, Saksasta, Espanjasta, Japanista ja Belgiasta. Australia ja USA ovat täältä niitä suosikkimaita. Nuoren pitää hakiessaan valita neljä kohdemaata, joista kaksi pitää olla muita kuin englanninkielisiä.

Mynämäen Rotaryklubilla nuorisovaihtoa on välillä ollut aktiivisemmin ja välillä on ollut useamman vuoden tauko.

– Nyt toiminta taas aktivoitunut, ja meillä on vaihto-oppilas Taiwanista. Ja mynämäkeläinen nuori vastaavasti Taiwanissa. Ensi vuodelle on haastateltu uusi nuori vaihtoon lähteväksi, kertoo klubin presidentti Hanna Vänni.

Klubin nuorisovaihtoasiamiehenä toimii Pasi Heino.

Aiempina vuosina on Mynämäessä ollut vaihto-oppilaita muun muassa Yhdysvalloista, Kanadasta, Australiasta, Saksasta, Etelä-Afrikkasta ja Uudesta-Seelannista.

Mynämäki

Nousiainen

Rotaryt